Neuvoston direktiivi 1999/49/EY, annettu 25 päivänä toukokuuta 1999, yhteistä arvonlisäverojärjestelmää koskevan direktiivin 77/388/ETY muuttamisesta yleisen verokannan tason osalta



Virallinen lehti nro L 139 , 02/06/1999 s. 0027 - 0028



NEUVOSTON DIREKTIIVI 1999/49/EY, annettu 25 päivänä toukokuuta 1999, yhteistä arvonlisäverojärjestelmää koskevan direktiivin 77/388/ETY muuttamisesta yleisen verokannan tason osalta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 93 artiklan, ottaa huomioon komission ehdotuksen(1), ottaa huomioon Euroopan parlamentin lausunnon(2), ottaa huomioon talous- ja sosiaalikomitean lausunnon(3), sekä katsoo, että (1) jäsenvaltioiden liikevaihtoverolainsäädännön yhdenmukaistamisesta (yhteinen arvonlisäverojärjestelmä: yhdenmukainen määräytymisperuste) 17 päivänä toukokuuta 1977 annetun neuvoston direktiivin 77/388/ETY(4) 12 artiklan 3 kohdan a alakohdassa säädetään, että neuvosto päättää 31 päivän joulukuuta 1998 jälkeen sovellettavasta yleisen verokannan tasosta; arvonlisäveron yleisen verokannan vahvistaa kukin jäsenvaltio prosenttiosuutena veron perusteesta, ja sen on oltava sama sekä tavaroiden luovutusten että palvelujen suoritusten osalta; 1 päivästä tammikuuta 1993 31 päivään joulukuuta 1998 tämän prosenttiosuuden on oltava vähintään 15 prosenttia, (2) kokemus on osoittanut, että nykyisessä verotusjärjestelmässä tällä hetkellä eri jäsenvaltioissa voimassa olevilla arvonlisäveron yleisellä verokannalla yhdessä siirtymäsäännösten kanssa on varmistettu, että tämä siirtymäjärjestelmä on toiminut tyydyttävästi; sen vuoksi näyttää aiheelliselta pitää nykyinen yleisen verokannan vähimmäistaso voimassa vielä tietyn ajan, ja (3) komission verokannoista antamasta kertomuksesta käy kuitenkin ilmi, että kilpailun vääristymiä on olemassa ja yhtenäisvaluutan käyttöönotto saattaa voimistaa niitä; yleisen verokannan tason soveltamisaika olisi näin ollen rajattava kahdeksi vuodeksi, jotta neuvosto voisi myöhemmin vahvistaa yleisen verokannan ja yhden tai useamman alennetun verokannan lopullisen tason, ON ANTANUT TÄMÄN DIREKTIIVIN: 1 artikla Korvataan direktiivin 77/388/ETY 12 artiklan 3 kohdan a alakohta seuraavasti: "a) Kunkin jäsenvaltion on vahvistettava arvonlisäveron yleinen verokanta prosenttiosuutena veron perusteesta, ja sen on oltava sama tavaroiden luovutusten ja palvelujen suoritusten osalta. Tämän prosenttiosuuden on 1 päivästä tammikuuta 1999 31 päivään joulukuuta 2000 oltava vähintään 15 prosenttia. Komission ehdotuksesta ja Euroopan parlamenttia sekä talous- ja sosiaalikomiteaa kuultuaan neuvosto päätti yksimielisesti 31 päivän joulukuuta 2000 jälkeen sovellettavan yleisen verokannan tasosta. Jäsenvaltiot voivat lisäksi soveltaa joko yhtä tai kahta alennettua verokantaa. Nämä verokannat on määrättävä vähintään 5 prosentin suuruisena prosenttiosuutena veron perusteesta, ja niitä sovelletaan ainoastaan niihin ryhmiin kuuluvien tavaroiden luovutuksiin ja palveluiden suorituksiin, jotka on lueteltu liitteessä H." 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä tammikuuta 1999. Niiden on ilmoitettava tästä komissiolle viipymättä. Kun jäsenvaltiot antavat kyseiset säännökset, niissä on oltava viittaus tähän direktiiviin tai niihin on liitettävä kyseinen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle. 3 artikla Tämä direktiivi tulee voimaan päivänä, jona se julkaistaan Euroopan yhteisöjen virallisessa lehdessä. Sitä sovelletaan 1 päivästä tammikuuta 1999. 4 artikla Tämä direktiivi on osoitettu kaikille jäsenvaltioille. Tehty Brysselissä 25 päivänä toukokuuta 1999. Neuvoston puolesta H. EICHEL Puheenjohtaja (1) EYVL C 409, 30.12.1998, s. 13. (2) Lausunto annettu 23. maaliskuuta 1999 (ei vielä julkaistu virallisessa lehdessä). (3) EYVL C 101, 12.4.1999, s. 73. (4) EYVL L 145, 13.6.1977, s. 1, direktiivi sellaisena kuin se on viimeksi muutettuna direktiivillä 98/80/EY (EYVL L 281, 17.10.1998, s. 31).